**Обосновка за прилагането на 100 % ставка на съфинансиране на приноса от ЕС за разходите от заявления за плащане към ЕК през 10-та счетоводна година по приоритетни оси 1, 3, 4 и 5**

По Оперативна програма „Транспорт и транспортна инфраструктура“ 2014-2020 г. (ОПТТИ) е необходимо да бъде направено следното изменение: прилагане на 100 % ставка на съфинансиране на приноса от ЕС за разходите от заявления за плащане към ЕК през 10-та счетоводна година по приоритетни оси 1, 3 и 4, за които делът на сертифицираните разходи е под 100 % спрямо заложеното в бюджета на програмата, както и за приоритетна ос 5.

Съгласно приетите с Регламент (ЕС) 2024/795 изменения в Регламент (ЕС) № 1303/2013, отнасящи се до приключването на оперативните програми за периода 2014-2020 г., Управляващият орган на програмата прилага 100% ставка на съфинансиране на приноса от ЕС за разходите, включени в Заявления за плащане към ЕК през 10-та счетоводна година за всяка приоритетна ос, за която делът на сертифицираните разходи е под 100% спрямо заложеното в бюджета на оперативната програма. Управляващият орган може да приложи 100% ставка на съфинансиране на приноса от ЕС за всички приоритетни оси.

По приоритетни оси 1 „Развитие на железопътната инфраструктура по „основната” и „разширената” Трансевропейска транспортна мрежа”, 3 „Подобряване на интермодалността при превоза на пътници и товари и развитие на устойчив градски транспорт” и 4 „Иновации в управлението и услугите - внедряване на модернизирана инфраструктура за управление на трафика, подобряване на безопасността и сигурността на транспорта” на ОПТТИ делът на сертифицираните разходи е под 100% спрямо заложеното в бюджета на оперативната програма.

След извършен анализ от Управляващия орган на ОП „Транспорт и транспортна инфраструктура“ се взе решение за прилагане на възможността по приоритетна ос 1 да се приложи ставка на съфинансиране в размер на 100% за включени в заявленията за плащане разходи за последната счетоводна година със следните мотиви:

* Риск от налагане на финансови корекции по проекти, финансирани по приоритетна ос 1 след извършен одит на операциите от ИА ОСЕС и службите на ЕК, които биха довели до увеличаване на размера на неусвоените средства по оста
* Риск от налагане на финансови корекции по проекти, финансирани по приоритетна ос 2 след извършен одит на операциите от ИА ОСЕС и службите на ЕК, които биха намалили значително размера на сертифицираните средства по оста, което от своя страна да доведе до невъзможност да се приложи правилото flexibility at closure (до 15%) от бюджета на приоритетна ос 1.

С прилагане на възможността по приоритетна ос 1 да се приложи ставка на съфинансиране в размер на 100% за включени в заявленията за плащане разходи за последната счетоводна година се очаква загубата на средства по приоритетната ос в размер на приблизително 11 млн. лева да бъде напълно избегната.

С прилагане на възможността по приоритетна ос 3, приоритетна ос 4 и приоритетна ос 5 на ОПТТИ да се приложи ставка на съфинансиране в размер на 100% за включени в заявленията за плащане разходи за последната счетоводна година и правилото flexibility at closure (до 15%) от бюджета на приоритетна ос 4 се очаква загубата на средства от ЕФРР да бъде намалена от 17.3 млн. лева на около 11.7 млн. лева.

Приложение: *таблица ОПТТИ по оси при прилагане на STEP*